RESOLUCIÓN do 26 de decembro de 2003 pola que se convoca a selección de dúas persoas para a cobertura de bolsas de colaboración na catalogación e investigación do patrimonio escénico e musical galego.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 15/01/2004

A Lei 4/1989, do 21 de abril, pola que se crea o Instituto Galego das Artes Escénicas e Musicais, modificada pola Lei 2/1991, do 14 de xaneiro, indica no seu artigo 9 que lle corresponderá ó IGAEM exerce-las funcións de actualización do inventario e catalogación do patrimonio escénico e musical galego e informar permanentemente del.
A catalogación deste patrimonio escénico que abrangue o teatro, a música e a danza, realízase no Centro de Documentación das Artes Escénicas e Musicais de Galicia do IGAEM, estando na actualidade en fase de recompilación, catalogación e dixitalización de diverso material de interese.
Para a catalogación de material dun xénero tan específico como é o das artes escénicas convócanse dúas bolsas de colaboración destinadas a persoas que, dispoñendo da formación precisa, estean interesadas en contar cun período de formación complementaria ós seus estudios.
Por iso, esta xerencia
DISPÓN:
Primeira.-Obxecto.
O Instituto Galego das Artes Escénicas e Musicais convoca proceso de selección de dúas persoas para a cobertura de dúas bolsas de catalogación, informatización e dixitalización, segundo os casos, do
material e fondos relacionados coas artes escénico/musicais galegas. Un licenciado en filoloxía ou historia para colaborar na elaboración do Catálogo de Dramaturgos Galegos e un licenciado en informática, física ou calquera outra licenciatura que acredite coñecementos nestes eidos, para o control informático das edicións do Servicio de Publicacións e Intercambio do IGAEM.
Segunda.-Duración e dotación económica.
A duración da bolsa será de 6 meses desde a súa resolución, podendo ser prorrogada ata finaliza-lo ano e anualmente os vindeiros anos, en función do aproveitamento do adxudicatario e das posibilidades orzamentarias do IGAEM. En ningún caso o período de desfrute das bolsas, incluídas as prórrogas, poderá exceder de 3 anos (36 meses).
A dotación económica da bolsa será de 601,01 A mensuais con cargo á aplicación orzamentaria 1060.340A.480.0 do vixente orzamento de gastos. A concesión da bolsa quedará condicionada á existencia de crédito suficiente para tal fin en cada exercicio orzamentario. Á citada cantidade aplicaránselle as deduccións fiscais que legalmente procedan.
Terceira.-Natureza xurídica da relación.
A condición de bolseiro non xerará unha relación laboral ou administrativa coa Xunta de Galicia, nin a súa inclusión na Seguridade Social.
Cuarta.-Requisitos dos participantes.
Poderán optar á bolsa de colaboración para a elaboración do Catálogo de Dramaturgos Galegos as persoas que reúnan os requisitos seguintes:
* Licenciatura en filoloxía ou historia.
* Acreditación de coñecementos no eido do teatro e en disciplinas afíns.
* Acreditación de experiencia en sistematización e elaboración de bibliografía para a edición de catálogos, diccionarios, informes, ...
* Valoraranse coñecementos en linguas estranxeiras.
* Valoraranse os coñecementos e a experiencia no eido da catalogación e da clasificación documental.
* Valoraranse as teses, as memorias de licenciatura ou calquera outra publicación referida ó mundo do teatro.
* Valoraranse os coñecementos no manexo de bases de datos por ordenador e dixitalización documental.
Poderán optar á bolsa de control informático das edicións do Servicio de Publicacións e Intercambio do IGAEM as persoas que reúnan os requisitos seguintes:
* Licenciatura en informática, física, preferiblemente coa especialidade de física electrónica ou calquera outra que acredite coñecementos nestes eidos.
* Acreditación de experiencia en bases informáticas de control de edicións.
* Valoraranse os coñecementos e a experiencia no eido da catalogación e da clasificación documental, con experiencia en dixitalización documental en calquera soporte.
* Acreditación de coñecementos e experiencia no manexo de bases de datos e linguaxe de programación: visual Basic, Java, ...
* Valoraranse coñecementos en dixitalizacións de documentos.
* Valoraranse coñecementos en medios audiovisuais.
* Valoraranse coñecementos en páxinas web e deseño gráfico.
* Valoraranse os coñecementos en linguas estranxeiras.
En ámbalas dúas bolsas será requisito indispensable:
-Non ter permanecido como bolseiro do Centro de Documentación por un período de tempo superior ó permitido na convocatoria pola que se lle concedeu a bolsa.
-Non ter emprego remunerado nin desfrutar doutra bolsa ou axuda, calquera que fose esta, agás as concedidas por estudios regulados ou, no seu defecto, compromiso de non atoparse en ningunha destas situacións excluídas no momento en que se outorguen as bolsas.
-Non estar separado do servicio activo de ningunha Administración pública en virtude de expediente disciplinario, nin atoparse inhabilitado por sentencia firme para o exercicio de funcións públicas.
Quinta.-Solicitudes.
As persoas interesadas presentarán no rexistro do IGAEM, dentro dos dez días naturais seguintes ó da publicación desta convocatoria no DOG, a documentación seguinte:
a) Unha instancia de admisión, segundo o modelo anexo.
b) Curriculum vitae coa documentación acreditativa dos méritos alegados. Unicamente serán tidos en conta os méritos convenientemente acreditados mediante orixinal ou copia cotexada ou compulsada.
c) Acreditación documental da formación ou o coñecemento en lingua galega.
d) Acreditación documental da formación ou coñecemento en linguas estranxeiras.
e) Fotocopia do DNI.
f) Acreditación da titulación achegada.
g) Declaración xurada de non ter permanecido como bolseiro do Centro de Documentación máis tempo do permitido na convocatoria pola que lle foi concedida a bolsa desfrutada.
h) Declaración xurada de non estar separado do servicio de nigunha Administración pública en virtude de expediente disciplinario, nin atoparse inhabilitado por sentencia firme para o exercicio de funcións públicas.
Sen prexuízo do establecido no parágrafo anterior as solicitudes poderán presentarse, así mesmo, por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
Sexta.-Tribunal.
Presidente:
-O presidente do IGAEM ou persoa en quen delegue.
Vocais:
-O secretario do Consello Rector do IGAEM ou persoa en quen delegue.
-A directora do Centro de Documentación e Arquivo do IGAEM.
-Unha persoa do IGAEM.
-Secretario/a, con voz e sen voto.
-Unha persoa do Centro de Documentación.
O tribunal quedará validamente constituído coa presencia do secretario e de dous dos seus membros.
Sétima.-Criterios para a selección dos bolseiros.
A selección levarase a cabo mediante a avaliación dos méritos acreditados conforme estableza o tribunal de selección consensuadamente. En todo caso, a baremación desagregarase do seguinte xeito:
a) Valoración do expediente académico.
b) Valoración dos cursos e experiencia na materia relacionada co contido da bolsa.
O máximo de puntuación desta fase será de 60 puntos. Os aspirantes que acaden unha puntuación de máis de 40 puntos serán convocados a unha entrevista sobre os seus méritos curriculares e a experiencia que poidan achegar. A dita entrevista terá unha valoración de ata 40 puntos, que será acumulada á puntuación anterior.
O tribunal poderá decidir, no caso de que o considere oportuno, a realización dunha proba práctica sobre manexo de base de datos en ordenador, así como de coñecemento de linguas.
Finalmente, o tribunal fará pública a relación de candidatos por orde de puntuación. O primeiro candidato da lista será o seleccionado para desfrutar da bolsa obxecto da presente convocatoria, o resto dos candidatos da lista poderán ser chamados, de se-lo caso, para cubrir baixas dos bolseiros que estean desfrutando das bolsas, así como para cubrir necesidades de persoal, no Centro de Documentación.
Oitava.-Réxime de colaboración.
Os aspirantes seleccionados incorporaranse logo da aceptación da bolsa o día que se lles comunique
na resolución final. O horario de desenvolvemento da actividade relacionada coa bolsa será establecido no momento da incorporación.
No caso de que o aspirante que ocupe o primeiro lugar non poida, por calquera motivo, presta-la súa colaboración, será substituído polos candidatos seguintes por orde de puntuación.
Os bolseiros seleccionados prestarán a súa colaboración baixo a tutela e dirección do Centro de Documentación e baixo a superior supervisión dos órganos da Xerencia do IGAEM.
Os traballos realizados quedarán, en todo caso, en poder do Centro de Documentación das Artes Escénicas e Musicais, sen que poidan reclamar ningún dereito por eles.
O pagamento da bolsa realizarase con carácter mensual logo da certificación do responsable titorial de cumprir co traballo de formación encomendado.
Novena.-Cláusula xeral.
No caso de incumprimento das tarefas de colaboración, o IGAEM poderá, logo do informe do responsable titorial e logo da correpondente audiencia do bolseiro, anula-la bolsa ou substituí-lo bolseiro.
A solicitude das bolsas implica o coñecemento e a aceptación das presentes bases e a lexislación relativa ó IGAEM.
Correspóndelle á Xerencia do IGAEM a aclaración ou interpretación das presentes bases.
A presente convocatoria e cantos actos administrativos deriven da actuación do tribunal poderán ser impugnados nos casos e na forma establecida pola Lei 30/1992, do 26 de novembro, de réxime xurídico das administracións públicas e do procedemento administrativo común, e na Lei 4/1999, de modificación da lei anterior, recurso potestativo de reposición ante o que dictou a resolución no prazo dun mes ou directamente recurso contencioso-administrativo ante a xurisdicción contencioso-administrativa no prazo de dous meses.
Unha vez rematado o período de desfrute da bolsa, as persoas non seleccionadas poderán solicita-la devolución da documentación presentada. Transcorrido o prazo dun ano poderase proceder á eliminación dos documentos non recollidos.
Santiago de Compostela, 26 de decembro de 2003.
José Manuel Soto Virulegio
Xerente do Instituto Galego das Artes
Escénicas e Musicais
ANEXO
Modelo de instancia
D/Dª ... con DNI ..., de ... anos de idade, natural de ..., con domicilio habitual na rúa ..., localidade ..., provincia ..., D.P. ... teléfono ...
EXPÓN:
Que, crendo reuni-los requisitos e as condicións que sinala a convocatoria para a concesión da bolsa
de colaboración para a elaboración do Catálogo de Dramaturgos Galegos,
SOLICITA participar na convocatoria da súa cobertura, manifestando que acepta as condicións e mailos compromisos que figuran na convocatoria, achegando á presente solicitude a documentación indicada na cláusula quinta das bases da devandita convocatoria.
..., ..., de ... de 2004.
Sinatura.
Xerente do Instituto Galego das Artes Escénicas e Musicais. Santiago de Compostela.
Modelo de instancia
D/Dª ... con DNI ... , de ... anos de idade, natural de ..., con domicilio habitual na rúa ... localidade ... , provincia ..., D.P. ... teléfono ...
EXPÓN:
Que, crendo reuni-los requisitos e as condicións que sinala a convocatoria para a concesión da bolsa de control informático das edicións do Servicio de Publicacións e Intercambio do IGAEM,
SOLICITA
Participar na convocatoria da cobertura da, manifestando que acepta as condicións, mailos compromisos que figuran na convocatoria, achegando á presente solicitude a documentación indicada na cláusula quinta das bases da devandita convocatoria.
..., ..., de ... de 2004.
Sinatura.
Xerente do Instituto Galego das Artes Escénicas e Musicais. Santiago de Compostela.